Yhteisöjen tuomioistuimen tuomio (neljäs jaosto) 10 päivänä toukokuuta 2001. - Euroopan yhteisöjen komissio vastaan Ranskan tasavalta. - Jäsenyysvelvoitteiden noudattamatta jättäminen - Direktiivin 89/48/ETY määräajassa tapahtuvan täytäntöönpanon laiminlyönti - Sellaisten tutkintotodistusten tunnustaminen, jotka antavat oikeuden psykologin ammatin harjoittamiseen. - Asia C-285/00.



Oikeustapauskokoelma 2001 sivu I-03801



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen, jota ei ole kiistetty

(EY 226 artikla)

Asianosaiset

Asiassa C-285/00,

Euroopan yhteisöjen komissio, asiamiehenään B. Mongin, prosessiosoite Luxemburgissa,

kantajana,

vastaan

Ranskan tasavalta, asiamiehinään J.-F. Dobelle ja C. Bergeot-Nunes, prosessiosoite Luxemburgissa,

vastaajana,

jossa kantaja vaatii sen toteamista, että Ranskan tasavalta ei ole noudattanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY (EYVL 1989, L 19, s. 16) mukaisia velvoitteitaan, koska se ei ole antanut erityissääntelyä, joka koskisi sellaisten tutkintotodistusten tunnustamista, jotka antavat oikeuden psykologin ammatin harjoittamiseen, ja jolla pantaisiin psykologin ammatin osalta täytäntöön tämä direktiivi,

YHTEISÖJEN TUOMIOISTUIN (neljäs jaosto),

toimien kokoonpanossa: jaoston puheenjohtaja A. La Pergola sekä tuomarit D. A. O. Edward (esittelevä tuomari) ja C. W. A. Timmermans,

julkisasiamies: D. Ruiz-Jarabo Colomer,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 22.2.2001 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 20.7.2000 ja jossa yhteisöjen tuomioistuinta vaaditaan toteamaan, että Ranskan tasavalta ei ole noudattanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY (EYVL 1989, L 19, s. 16) mukaisia velvoitteitaan, koska se ei ole antanut erityissääntelyä, joka koskisi sellaisten tutkintotodistusten tunnustamista, jotka antavat oikeuden psykologin ammatin harjoittamiseen, ja jolla pantaisiin psykologin ammatin osalta täytäntöön tämä direktiivi.

2 Direktiivissä 89/48/ETY säädetään vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä. Sitä sovelletaan säänneltyihin ammatteihin eli niihin ammatteihin, joihin ryhtymisen tai joiden harjoittamisen osalta jäsenvaltiossa edellytetään suoraan tai välillisesti lakien, asetusten tai hallinnollisten määräysten mukaisesti tutkinnon suorittamista.

3 Direktiivin 89/48/ETY 12 artiklan mukaan jäsenvaltioiden on toteutettava tämän direktiivin noudattamisen edellyttämät toimenpiteet kahden vuoden kuluessa sen tiedoksiantamisesta ja ilmoitettava tästä komissiolle viipymättä.

4 Komissio aloitti 17.9.1997 päivätyllä virallisella huomautuksellaan jäsenyysvelvoitteiden noudattamatta jättämistä koskevan menettelyn, ja virallisessa huomautuksessa komissio esitti, ettei direktiiviä 89/48/ETY ollut täytäntöönpantu psykologin ammatin osalta ja että tässä direktiivissä säädettyjä periaatteita ei ollut sovellettu tiettyihin hakemuksiin, joissa pyydettiin muissa jäsenvaltioissa saatujen psykologin tutkinnosta annettujen todistusten tunnustamista.

5 Ranskan hallitus vastasi viralliseen huomautukseen 26.6.1998 päivätyllä kirjeellään, jossa se esitti, että se oli selvittänyt ne yksittäistapaukset, joissa direktiivissä 89/48/ETY säädettyjä periaatteita ei ollut sovellettu ja jotka komissio oli maininnut virallisessa huomautuksessaan, ja että Ranskan hallitus oli käynnistänyt lainsäädäntömenettelyn kansallisen sääntelyn saattamiseksi sopusointuun direktiivin kanssa.

6 Koska komissio ei kuitenkaan ollut saanut tarkkoja tietoja ehdotuksesta laiksi, jolla direktiivi 89/48/ETY pantaisiin täytäntöön psykologin ammatin osalta, ja koska komissiolle ei ollut esitetty tällaisen lain säätämistä koskevaa aikataulua, komissio lähetti 15.10.1998 Ranskan tasavallalle perustellun lausunnon, jossa se kehotti Ranskan hallitusta toteuttamaan direktiivin noudattamisen edellyttämät toimenpiteet kahden kuukauden kuluessa tämän lausunnon tiedoksiantamisesta.

7 Koska komissio ei ollut saanut Ranskan hallitukselta mitään tietoja, joiden perusteella se olisi voinut päätellä, että Ranskan tasavalta oli lopullisesti toteuttanut direktiivin 89/48/ETY noudattamisen edellyttämät toimenpiteet ja että nämä toimenpiteet olivat tulleet voimaan, komissio nosti nyt käsiteltävänä olevan kanteen.

8 Vastineessaan Ranskan hallitus myöntää, ettei se ole pannut direktiiviä 89/48/ETY asianmukaisesti täytäntöön psykologin ammatin osalta, joka on Ranskassa säännelty ammatti; se esittää kuitenkin, että Conseil des ministres on antanut 5.9.2000 pidetyssä istunnossaan ehdotuksen valtuuslaiksi, jolla on tarkoitus panna direktiivi 89/48/ETY täytäntöön.

9 Tässä tilanteessa komission kannetta on pidettävä perusteltuna.

10 Näin ollen on syytä todeta, että Ranskan tasavalta ei ole noudattanut direktiivin 89/48/ETY mukaisia velvoitteitaan, koska se ei ole antanut erityissääntelyä, joka koskisi niiden tutkintotodistusten tunnustamista, jotka antavat oikeuden psykologin ammatin harjoittamiseen, ja jolla pantaisiin psykologin ammatin osalta täytäntöön tämä direktiivi.

Päätökset oikeudenkäyntikuluista

Oikeudenkäyntikulut

11 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut, että Ranskan tasavalta velvoitetaan korvaamaan oikeudenkäyntikulut, ja koska Ranskan tasavalta on hävinnyt asian, se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN (neljäs jaosto)

on antanut seuraavan tuomiolauselman:

1) Ranskan tasavalta ei ole noudattanut vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetun neuvoston direktiivin 89/48/ETY (EYVL 1989, L 19, s. 16) mukaisia velvoitteitaan, koska se ei ole antanut erityissääntelyä, joka koskisi niiden tutkintotodistusten tunnustamista, jotka antavat oikeuden psykologin ammatin harjoittamiseen, ja jolla pantaisiin psykologin ammatin osalta täytäntöön tämä direktiivi.

2) Ranskan tasavalta velvoitetaan korvaamaan oikeudenkäyntikulut.